**Dole Food Company**, ofte kjend som **Dole**, er eit USA-basert fleirnasjonalt selskap som driv med landbruksprodukt som frukt, grønsaker og produkt av desse, som jus og hermetikk. Det har hovudkontor i Westlake Village i California. Dole hadde i 2011 34 500 tilsette og verka i 90 land. Selskapet har lenge vore den største produsenten av frukt og grønsaker i verda, men ei samanslåing av Chiquita og Fyffes annonsert i mars 2014 vil gjera resultatet ChiquitaFyffes til den største bananprodusenten.

Historie
--------

Ananasar med Dole-merket.
Selskapet kan førast tilbake til Castle & Cooke, grunnlagd i 1851 på Hawaii, og Hawaiian Pineapple Company, grunnlagd i 1901 av James Dole. Castle & Cooke dreiv med shipping, jernbanekonstruksjon, sjømatpakking, sukkerproduksjon og andre næringsmiddel. Hawaiian Pineapple Company dreiv hovudsakleg med ananas. Det blei delvis kjøpt av Castle & Cooke i 1932 og heilt kjøpt opp på 1960-talet, saman med Standard Fruit Company. I 1975 kjøpte det tyske Philipp Astheimer & Sohn og kom inn på den europeiske marknaden. Selskapet fekk sitt noverande namn i 1991. Castle & Cooke Inc blei skilt ut som eit eigedomsselskap i 1995. Dole kjøpte opp det amerikanske frosenmatselskapet JR Woods i 2004, svenske Saba AB i 2005, bærprodusenten Sunny Ridge i 2011 og Mrs. May’s Naturals i 2012.

Ein ingeniør for Dole fann i 1911 opp ein maskin som kunne skrella, ta ut midten og skiva opp ananasar. I 1933 byrja selskapet merka hermetikken sin med merkevarenamnet Dole. Den noverande logoen for Dole, med namnet i raude bokstavar og ei sol inni o-en, blei utforma i 1983.

Dole-plantasje på Oahu på Hawaii.

Verksemd
--------

Dole driv plantasjar i Sør- og Sentral-Amerika og i Stillehavs-Asia, på Filippinane. Det har pakkefabrikkar i Hua Hin og Chumphon i Thailand, distribusjonssenter i Shanghai og Qingdao i Kina og fleire fabrikkar i Europa.

Etiske spørsmål
---------------

Dole Food Company er eit av dei store fruktelskapa som er blitt kritisert for å utnytta arbeidarar i utviklingsland. Det er likevel blitt nemnd som eit av «verdas mest etiske selskap» av *Ethisphere Magazine*.

I 2009 blei det skulda for å ha brukt eit sprøytemiddel, DBCP, som hadde ført til sterilitet hjå arbeidarar, på ein plantasje i Nicaragua på 1970-talet. Selskapet gjekk gjennom fleire rettssaker, men blei ikkje dømt. Den svenske dokumentarfilmen *Bananas!\** skildra kampen mot selskapet, og blei hardt motarbeidd av Dole Food Company.

Kjelder
-------

1. ↑  «Dole Food Company Inc.: Private Company Information - Businessweek». Investing.businessweek.com. Henta 5. oktober 2012.
2. ↑  Hoover's: Dole Food Company, Inc. Factsheet (Retrieved April 2, 2012)
3. ↑  «Dole Food Company, Inc. Company Profile - Yahoo! Finance». Biz.yahoo.com. 25. september 2012. Henta 5. oktober 2012. ; «| Company Profile from Hoover’s». Hoovers.com. Henta 5. oktober 2012.
4. ↑  Chiquita and Fyffes join to make world's biggest banana firm. Reuters.com. Retrieved 14 March 2014.
5. 1 2 3 4  
Timeline, Dole.com
6. ↑  «Locations of Dole Food Company in Thailand». Dole Food Company. 2012. Arkivert frå originalen 30. september 2012. Henta 9 September 2012.
7. ↑  Dole Worldwide Arkivert 2014-05-04 ved Wayback Machine. dole.com
8. ↑  Anup Shah (3. januar 2010). «The Banana Trade War». Global Issues. ; «Dole bananas not ethical - Oxfam». *3 News NZ*. May 28, 2013.
9. ↑  «Så ville Dole styra SVT». Dagens Media. 12 juni 2009.  Arkivert 2009-06-15 ved Wayback Machine.

* *Denne artikkelen bygger på «Dole Food Company» frå Wikipedia på engelsk, og «Dole Food Company» frå Wikipedia på svensk den 20. april 2014.*

Bakgrunnsstoff
--------------

* Offisiell nettstad Edit this at Wikidata

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* LCCN
* ISNI
* SUDOC

 |